**Prilog 2.**

**Rezolucija Evropskog parlamenta o Izvještaju Evropske komisije o BiH**

**za 2022. godinu**

**(Strazbur, 12. jul 2023. godine (2022/2200(INI)**

Evropski parlament,

– uzimajući u obzir Sporazum o stabilizaciji i pridruživanju između Evropskih zajednica i njihovih država članica, s jedne strane, i BiH, s druge strane[[1]](#footnote-1),

– uzimajući u obzir Regulativu (EU) 2021/1529 Evropskog parlamenta i Savjeta od 15. septembra 2021. o uspostavljanju Instrumenta pretpristupne pomoći (IPA REGULATIVU)[[2]](#footnote-2),

– uzimajući u obzir ishode prve i druge sjednice Parlamentarnog odbora za stabilizaciju i pridruživanje između EU i BiH održane 5. i 6. novembra 2015. odnosno 17. juna 2021.,

– uzimajući u obzir zahtjev BiH za članstvo u EU podnesen 15. februara 2016.,

– uzimajući u obzir izjave sa sastanaka na vrhu EU i Zapadnog Balkana od 17. maja 2018. u Sofiji, od 6. maja 2020. u Zagrebu, od 6. oktobra 2021. u Brdu kod Kranja i od 6. decembra 2022. u Tirani,

– uzimajući u obzir sastanak na vrhu održan u Sofiji 10. novembra 2020., uključujući Izjavu o zajedničkom regionalnom tržištu i Izjavu o zelenom programu za Zapadni Balkan,

– uzimajući u obzir ishod devetog sastanka na vrhu Berlinskog procesa održanog 3. novembra 2022.,

– uzimajući u obzir Odluku Savjeta (EU) 2021/1923 od 4. novembra 2021. o mjeri pomoći u okviru Evropskog instrumenta mirovne pomoći za podršku izgradnji kapaciteta Oružanih snaga BiH[[3]](#footnote-3),

– uzimajući u obzir Odluku Savjeta (EU) 2022/2353 od 1. decembra 2022. o mjeri pomoći u okviru Evropskog instrumenta mirovne pomoći za jačanje kapacitetâ Oružanih snaga BiH[[4]](#footnote-4),

– uzimajući u obzir zaključke Evropskog Savjeta od 24. i 25. marta 2022.,

– uzimajući u obzir zaključke Evropskog Savjeta od 23. i 24. juna 2022. o Ukrajini, Zapadnom Balkanu, zahtjevima Ukrajine, Republike Moldavije i Gruzije za članstvo u EU i spoljnim odnosima,

– uzimajući u obzir zaključke Evropskog Savjeta od 15. decembra 2022. kojima se BiH dodjeljuje status zemlje kandidatkinje za članstvo u EU,

– uzimajući u obzir komunikaciju Komisije od 29. maja 2019. naslovljenu „Mišljenje Komisije o zahtjevu BiH za članstvo u Evropskoj uniji” (COM(2019)0261) i priloženi analitički izvještaj (SWD(2019)0222),

– uzimajući u obzir komunikaciju Komisije od 5. februara 2020. naslovljenu „Unapređenje pristupnog procesa – Vjerodostojna perspektiva EU za zapadni Balkan” (COM(2020)0057),

– uzimajući u obzir komunikaciju Komisije od 29. aprila 2020. naslovljenu „Podrška Zapadnom Balkanu u borbi protiv bolesti KOVID-19 i za oporavak nakon pandemije – Doprinos Komisije uoči sastanka zvaničnika EU i Zapadnog Balkana 6. maja 2020.” (COM(2020)0315),

– uzimajući u obzir komunikaciju Komisije od 6. oktobra 2020. naslovljenu „Ekonomski i investicioni plan za Zapadni Balkan” (COM(2020)0641),

– uzimajući u obzir komunikaciju Komisije od 12. oktobra 2022. naslovljenu „Komunikacija o politici proširenja EU za 2022.” (COM(2022)0528),

– uzimajući u obzir radni dokument službi Komisije od 12. oktobra 2022. naslovljen „Izvještaj o BiH za 2022.” (SWD(2022)0336),

– uzimajući u obzir Komunikaciju Komisije od 14. aprila 2021. o Strategiji EU za suzbijanje organizovanog kriminala za period 2021. – 2025. (COM(2021)0170),

– uzimajući u obzir komunikaciju Komisije od 7. oktobra 2020. naslovljenu „Unija jednakosti: strateški okvir EU za jednakost, uključivanje i učestvovanje Roma” (COM(2020)0620),

– uzimajući u obzir Konvenciju UN o pravima osoba sa invaliditetom,

– uzimajući u obzir Konvenciju UN o pravima djeteta,

– uzimajući u obzir Konvenciju o procjeni uticaja na životnu sredinu preko državnih granica, usvojenu 25. februara 1991.,

– uzimajući u obzir Konvenciju UNESCO-a od 20. oktobra 2005. o zaštiti i promovisanju raznolikosti kulturnih izražaja,

– uzimajući u obzir Konvenciju UNESCO-a od 17.  oktobra 2003. o zaštiti nematerijalne kulturne baštine,

– uzimajući u obzir Strateški kompas za bezbjednost i odbranu koji je Savjet odobrio 21. marta 2022.,

– uzimajući u obzir tematski izvještaj br. 1/2022 Evropskog revizorskog suda od 10. januara 2022. naslovljen „Podrška EU vladavini prava na Zapadnom Balkanu: uprkos nastojanjima osnovni problemi ostaju neriješeni” i tematski izvještaj Evropskog revizorskog suda br. 9/2021 od 3. juna 2021. naslovljen „Dezinformacije koje utiču na EU: preduzeti su određeni koraci, ali problem nije riješen”,

– uzimajući u obzir stručni izvještaj od 5. decembra 2019. o pitanjima vladavine prava u BiH,

– uzimajući u obzir mišljenje Venecijanske komisije od 11. marta 2005. o ustavnoj situaciji u BiH i ovlaštenjima visokog predstavnika, te njene naknadne preporuke u vezi sa ustavnim pitanjima u BiH,

– uzimajući u obzir zbirku mišljenja i izvještaja Venecijanske komisije od 14. decembra 2020. o stabilnosti Izbornog zakona,

– uzimajući u obzir mjerodavne presude Evropskog suda za ljudska prava u korist tužilaca uključujući predmete Azre Zornić, te Derve Sejdića i Jakoba Fincija, između ostalog,

– uzimajući u obzir Mostarski sporazum o održavanju izbora u Mostaru, koji je potpisan 17. juna 2020.,

– uzimajući u obzir politički dogovor od 12. juna 2022. o načelima za osiguravanje funkcionalne BiH koja napreduje na evropskom putu,

– uzimajući u obzir indeks organizacije Transparency International o percepciji korupcije za 2022., prema kojem BiH zauzima 110. mjesto među 180 zemalja,

– uzimajući u obzir 62. izvještaj visokog predstavnika za sprovođenje mirovnog sporazuma o BiH od 2. novembra 2022. upućeno glavnom sekretaru Ujedinjenih nacija, kao i prethodni izvještaji,

– uzimajući u obzir Rezoluciju Savjeta bezbjednosti UN 2658 (2022) od 2. novembra 2022., kojom se mandat snaga EU u BiH (EUFOR) produžava do 2. novembra 2023.,

– uzimajući u obzir sastanak Sjevernoatlantskog Savjeta u Madridu od 29. juna 2022. i izjavu sa sastanka na vrhu NATO-a u Madridu,

– uzimajući u obzir sastanak ministara odbrane NATO-a od 14. i 15. februara 2023.,

– uzimajući u obzir Dejtonski mirovni sporazum, kojim se utvrđuje mandat misije Organizacije za Evropsku bezbjednost i saradnju (OESS) u BiH,

– uzimajući u obzir Ustav BiH, u kojem se navodi da u BiH postoje tri službena jezika, kao i ustave entiteta Federacije BiH, te Republike Srpske,

– uzimajući u obzir svoju Rezoluciju od 9. jula 2015. o obilježavanju sjećanja na Srebrenicu,

– uzimajući u obzir svoju Rezoluciju od 17. decembra 2015. o 20. godišnjici Dejtonskog mirovnog sporazuma,

– uzimajući u obzir svoju preporuku od 19. juna 2020. Savjetu, Komisiji i potpredsjedniku Komisije/Visokom predstavniku Unije za spoljne poslove i bezbjednosnu politiku o Zapadnom Balkanu, nakon sastanka na vrhu 2020.,

– uzimajući u obzir svoju Rezoluciju od 15. decembra 2021. o saradnji u borbi protiv organizovanog kriminala na Zapadnom Balkanu,

– uzimajući u obzir svoju Preporuku Savjetu i potpredsjedniku Komisije/Visokom predstavniku Unije za spoljne poslove i bezbjednosnu politiku od 8. juna 2022. o spoljnoj, bezbjednosnoj i odbrambenoj politici EU nakon ruske ratne agresije na Ukrajinu,

– uzimajući u obzir svoju Preporuku Savjetu, Komisiji i potpredsjedniku Komisije/Visokom predstavniku Unije za spoljne poslove i bezbjednosnu politiku o novoj strategiji EU za proširenje, usvojenu 23. novembra 2022.,

– uzimajući u obzir svoje prethodne rezolucije o BiH,

– uzimajući u obzir član 54. Poslovnika,

– uzimajući u obzir izvještaj Odbora za spoljne poslove (A9‑0229/2023),

A. budući da je proširenje najefikasniji instrument spoljne politike EU, jedna od najuspješnijih politika Unije i geostrateško ulaganje u dugoročni mir, demokratiju, prosperitet, te stabilnost i bezbjednost cijelog kontinenta; budući da se politikom proširenja podstiče promovisanje osnovnih vrijednosti EU;

B. budući da EU mora ispuniti svoja obećanja, te da politički zvaničnici u zemljama kandidatkinjama moraju pokazati istinsku političku volju u pogledu procesa reformi; budući da je zbog ponovljenih odgađanja u pristupnom procesu i nedostatka istinske političke volje sa strane političkih zvaničnika u zemljama kandidatkinjama znatno smanjena efikasnost tog procesa, kao i podrška građana pristupanju EU;

C. budući da je ruski rat protiv Ukrajine narušio bezbjednost i stabilnost na evropskom kontinentu, doveo do izražaja stratešku neophodnost Evropske integracije i dodatno istaknuo važnost usklađivanja zajedničke spoljne i bezbjednosne politike (ZSBP) u zemljama kandidatkinjama; budući da je taj rat dao novi zamah proširenju, te je podstakao EU da ubrza ispunjavanje davno danih obećanja zemljama Zapadnog Balkana;

D. budući da bi se svaka država kandidatkinja za proširenje trebala ocjenjivati na osnovu sopstvenih postignuća, uz naglasak na ključnim reformama, na osnovu Kopenhaških kriterijuma u pogledu vladavine prava, osnovnih prava, demokratskih standarda, nezavisnog pravosuđa, prava manjina i slobode medija;

E. budući da je Evropska unija budućnost zemalja Zapadnog Balkana; budući da uvjerljiva većina stanovnika BiH (BiH) teži evroatlantskoj integraciji radi održivog mira, stabilnosti, demokratije i blagostanja;

F. budući da je BiH dobila status zemlje kandidatkinje za članstvo u EU; budući da dalji napredak te zemlje prema pristupanju EU zavisi od ispunjavanja 14 ključnih prioriteta utvrđenih u Mišljenju Komisije o njenom zahtjevu za članstvo u EU; budući da je Savjet pozvao rukovodstvo BiH da hitno dovrši ustavne i izborne reforme;

G. budući da je zbog raznolikog i multikulturnog karaktera BiH, te njenih entiteta, poštovanja njenog jedinstva, suvereniteta i teritorijalne cjelovitosti, jednakih prava i nediskriminacije njenih građana, u skladu sa standardima i vrijednostima EU, za napredak u pristupanju EU potrebno istinsko pomirenje u toj zemlji;

H. budući da se više od 25 godina nakon završetka rata ta zemlja i dalje suočava sa dubokim podjelama koje promovišu političke elite, pokušajima otcjepljenja u organizaciji rukovodstva entiteta Republike Srpske i poteškoćama u oblasti vladavine prava, upravljanja, odgovornosti, slobode izražavanja i slobode medija, te korupcije, što doprinosi činjenici da svake godine hiljade građana napuste zemlju; budući da u BiH i dalje postoje problemi u pogledu diskriminacije na osnovu etničke pripadnosti, roda i seksualne orijentacije, te zaštite prava manjina;

I. budući da je Savjet 18. marta 2022. donio Odluku (ZSBP) 2022/450 kojom se produžava postojeći okvir sankcija za pojedince koji podrivaju suverenitet, teritorijalnu cjelovitost i ustavni poredak BiH ili Dejtonski mirovni sporazum;

J. budući da je Narodna skupština Republike Srpske 23. marta 2023. usvojila izmjene Krivičnog zakonika Republike Srpske kojima su ponovo uvedene krivične sankcije za klevetu i da je predsjednik entiteta Republike Srpske Milorad Dodik najavio planove za uvođenje zakona o stranim agentima;

K. budući da je 21. juna 2023. Narodna skupština Republike Srpske donijela Zakon o izmjenama Zakona o objavi zakona i drugih propisa Republike Srpske, te da je 27. juna 2023. donijela Zakon o neprimjenjivanju odluka Ustavnog suda BiH, čime se ugrožava integritet Ustavnog suda i Ustava BiH;

L. budući da je EU glavni politički, trgovinski i investicioni partner BiH i najveći pružalac finansijske pomoći toj zemlji, posebno u okviru Instrumenta pretpristupne pomoći (IPA III), kao i Privrednog i investicionog plana za Zapadni Balkan i makrofinansijske pomoći;

M. budući da akteri odgovorni za dezinformacije i zlonamjerno spoljno uplitanje, bilo direktno bilo preko posrednika, žele izazvati razdor, nasilje i međuetničke napetosti, te destabilizovati BiH i cijeli Region Zapadnog Balkana, posebno u kontekstu ruskog rata protiv Ukrajine; budući je cilj tih djelovanja prikazati EU kao nepouzdanog, nezainteresovanog partnera za zemlje Zapadnog Balkana;

Predanost pristupanju EU

1. pozdravlja odluku Evropskog Savjeta da se u kontekstu promijenjene geopolitičke situacije BiH dodijeli status zemlje kandidata, pod uslovom da se preduzme niz koraka za jačanje spremnosti te zemlje za pregovore o pristupanju; ponavlja da čvrsto podstiče integraciju u EU jedinstvene, suverene i teritorijalno cjelovite BiH;

2. prepoznaje važnost Zapadnog Balkana u politici proširenja EU i podstiče EU da ubrza postupak pristupanja BiH na osnovu njenih sopstvenih zasluga;

3. pohvaljuje brzo sprovođenje rezultata opštih izbora održanih u oktobru 2022., imenovanje Savjeta ministara na BiH nivou, potpisivanje koalicijskog programa i nastavak donošenja političkih odluka; pozdravlja imenovanje predsjednika i dva potpredsjednika Federacije BiH, te formiranje vlada na nivou Federacije BiH i njenih kantona; žali zbog političkih blokada kojima se ometao završetak tog procesa, a koje su trebali prevladati domaći akteri; prima na znanje intervenciju visokog predstavnika kako bi se deblokirao politički zastoj; naglašava da je važno imati uspostavljena tijela vlasti na svim nivoima kako bi se uspješno nastavili procesi reformi potrebni za ostvarivanje napretka na putu prema EU;

4. podstiče sva politička tijela vlasti da iskoriste zamah kako bi postigla smisleni napredak u sprovođenju 14 ključnih prioriteta u skladu sa težnjama svih građana, uz poštovanje odgovornosti institucija, te kvalitet i transparentnost postupka; žali zbog sporog tempa sprovođenja tih prioriteta od 2019.; podstiče sve političke aktere da se suzdrže od institucionalnih blokada, koje odgađaju donošenje važnih odluka, te da okončaju i prevladaju takve blokade, da izbjegavaju vraćanje politikama ometanja i nacionalističkoj retorici, te da pokažu predanost i daju prednost neophodnim reformama u vezi sa EU i da ostvare znatan napredak u tom pogledu, i to preduzimanjem koraka navedenih u preporuci Komisije i političkom dogovoru iz Brisela od 12. juna 2022. o načelima za osiguranje funkcionalne BiH;

5. naglašava da put BiH prema pristupanju EU mora biti zasnovan na funkcionalnim demokratskim institucijama, vladavini prava, dobrom upravljanju, borbi protiv korupcije i organizovanog kriminala, poštovanju osnovnih prava i ravnopravnosti, te osiguranju nediskriminacije za sve građane;

6. poziva na dosljednu koordinaciju na nivou cijele zemlje, usklađivanje i ujednačavanje svih oblasti politike sa standardima EU, te integraciju tih standarda u njih, kao i na poboljšano planiranje i praćenje reformi kroz političku i tehničku koordinaciju, između ostalog donošenjem Programa integrisanja BiH u EU bez daljeg odgađanja;

7. poziva Komisiju i Evropsku službu za spoljno djelovanje (ESSD) da nastave pružati finansijsku i tehničku podršku integraciji BiH u EU na osnovu zasluga i strogih uslova, da promovišu i pozivaju na odgovornost, transparentnost i uključivost procesa reforme, da objave detaljna objašnjenja i kriterijume mjerenja za 14 ključnih prioriteta sa ciljem podizanja svijesti građana o prednostima članstva u EU i jačanja kapaciteta za praćenje u BiH; poziva na njihovu koordinisanu saradnju sa vlastima BiH, kojom će se podsticati stvaranje povoljnih uslova za ostvarivanje napretka u integraciji u EU, kao i na saradnju sa relevantnim partnerima; u tom kontekstu pozdravlja prvi sastanak političkog foruma na visokom nivou u BiH, koji je održan u 17. maja 2023. godine u Sarajevu;

8. podsjeća da je zabrinut zbog navoda o ulozi povjerenika za susjedstvo i proširenje; podsjeća na obaveze povjerenika u pogledu integriteta, diskrecije i nezavisnosti, u skladu sa Kodeksom ponašanja članova Evropske komisije; ponovo apeluje na Komisiju da pokrene nezavisnu i nepristrasnu istragu o tome predstavljaju li postupanje i politika koju zagovara povjerenik za susjedstvo i proširenje kršenje Kodeksa ponašanja članova Evropske komisije i njegovih obaveza na osnovu Ugovora;

9. ponovo potvrđuje svoju podršku mandatu Kancelarije visokog predstavnika, kad je riječ o civilnim aspektima, posebno u jačanju stabilnosti i demokratskih procesa u BiH, te mandatu operacije EUFOR Althea, kad je riječ o vojnim aspektima, u nadzoru sprovođenja Dejtonskog mirovnog sporazuma sve dok zemlja ne ispuni „program 5+2” i međunarodni nadzor ne završi;

10. poziva Komisiju i ESVD da održavaju pozitivne kontakte sa Kancelarijom visokog predstavnika i operacijom EUFOR Althea i da se na njih oslone kako bi očuvali stabilnost u BiH i time olakšali nastojanja za pristupanje EU; poziva države članice EU da podrže te kontakte i hitno odgovore na izazov koji za Evropsku bezbjednost predstavljaju Rusija, povećane napetosti u BiH, te prijetnje i pokušaji otcjepljenja koji potkopavaju Dejtonski mirovni sporazum;

11. pozdravlja produženje mandata operacije EUFOR Althea do novembra 2023.; podsjeća da ta misija i dalje ima osnovnu ulogu za bezbjednost i stabilnost BiH, između ostalog u pružanju podrške za deminiranje; u tom kontekstu pozdravlja praćenje i kontrolu uništavanja viška streljiva i oružja; poziva EU i njegove međunarodne partnere da osiguraju kontinuiranu prisutnost operacije EUFOR Althea i obnavljanje mandata u budućnosti, kao i ojačane kapacitete, kako bi operacija bila prilagođenija operativnim potrebama, između ostalog i u slučaju iznenadnih prijetnji i potrebe za brzom reakcijom, a posebno u svjetlu nedavne eskalacije secesionističke retorike i politike rukovodstva Republike Srpske; u tom kontekstu poziva na temeljnu procjenu bezbjednosne situacije i kapaciteta na terenu te na razmatranje raspoređivanja osoblja i dodatnih kapaciteta za operaciju EUFOR Althea u pogledu distrikta Brčko;

12. pozdravlja aktivnosti OESS-a u BiH, između ostalog angažman te organizacije u kontroli naoružanja, reformi bezbjednosnog sektora, istragama ratnih zločina i borbi protiv trgovine ljudima; ističe njene aktivnosti u oblasti rodne ravnopravnosti i njenu podršku dobrom upravljanju i reformi medija, civilnom društvu, inicijativama za ljudska prava i sprečavanju sukoba; uviđa dijalog BiH sa OESS-om radi promovisanja stabilnosti i pomirenja;

13. pohvaljuje sve veću usklađenost BiH sa ZSBP-om EU; podstiče na kontinuirano poboljšanje i potpunu usklađenost u tom pogledu, te na izbjegavanje nedosljednosti u spoljnopolitičkim stanovištima; snažno poziva sve aktere da nedvosmisleno osude rusku opštu invaziju na Ukrajinu i osiguraju efikasno sprovođenje svih ciljanih sankcija koje proizlaze iz usklađivanja sa ZSBP-om, posebno onih protiv Rusije i Bjelorusije;

14. pozdravlja glasanje BiH za relevantne rezolucije Opšte skupštine UN-a i suspenziju Rusije iz Savjeta za ljudska prava; međutim, žali zbog proruskog stava rukovodstva Republike Srpske i njegove dodjele odlikovanja Vladimiru Putinu; oštro osuđuje činjenicu da su Milorad Dodik i Nenad Stevandić, predsjednik Narodne skupštine Republike Srpske, 23. i 24. maja 2023. posjetili Moskvu, kao i njihove sastanke sa Vladimirom Putinom i drugim visoko pozicioniranim ruskim političkim akterima; odlučno odbacuje izjave i retoriku izražene u kontekstu te posjete, te je i dalje ozbiljno zabrinut zbog bezbjednosnih implikacija veza sa višim ruskim zvaničnicima; osuđuje sastanke sa iranskim političkim akterima na visokom nivou i suzdržanost na glasanjima u sklopu UN-a o Iranu, u vrijeme ozbiljnih kršenja ljudskih prava u Iranu i isporuke bespilotnih letjelica iz Irana Rusiji u kontekstu njenog rata protiv Ukrajine; poziva BiH da se vjerodostojno distancira od antidemokratskih režima;

15. snažno podržava kontinuirane težnje BiH prema evroatlantskoj integraciji i članstvu u NATO-u, te poziva sve političke aktere da na njih reaguju konkretnim političkim djelovanjem; pozdravlja učešće ministra odbrane BiH na sastanku na vrhu NATO-a u Madridu 2022., te predanost NATO-a jačanju prilagođene podrške BiH u izgradnji integriteta i otpornosti, razvoju sposobnosti i očuvanju političke nezavisnosti, kao i njegov paket pomoći BiH; nadalje pozdravlja odluku Savjeta o mjeri pomoći u okviru Evropskog instrumenta za mir u vrijednosti od 10 miliona EVR u korist Oružanih snaga BiH, te Ugovor o saradnji i osposobljavanju za 2023. između Oružanih snaga BiH i EUFOR-a; poziva BiH da radi na osnivanju višeetničkih jedinica Oružanih snaga BiH;

16. najoštrije osuđuje ponovljenu huškačku retoriku i secesionističke zakone i politike rukovodstva Republike Srpske, uključujući proslavu neustavnog tzv. „Dana Republike Srpske” i druga događanja koja prouzrokuju napetosti, kao i odbijanje sprovođenja presuda Ustavnog suda BiH; osuđuje prisustvovanje visokih zvaničnika srpske vlade obilježavanju neustavnog „Dana Republike Srpske”; naglašava da takvi potezi destabilizuju BiH, dovode u pitanje Dejtonski mirovni sporazum, protivrječni su evropskoj perspektivi BiH i ugrožavaju pristup finansijskim sredstvima EU; žali, u tom kontekstu, zbog odluke Vlade Republike Srpske da prekine diplomatske kontakte sa službenim predstavnicima Ujedinjenog Kraljevstva i Sjedinjenih Država;

17. poziva relevantne međunarodne institucije i institucije EU da pomno prate razvoj policijskih snaga entiteta Republike Srpske, uz poseban naglasak na mogućem razvoju paravojnih ili vojnih funkcija, što bi moglo stvoriti dodatne napetosti i ugroziti bezbjednost i stabilnost u BiH, te ne bi bilo u skladu sa Dejtonskim mirovnim sporazumom;

18. oštro osuđuje zajedničku izjavu vladajuće većine u sklopu Republike Srpske o zaštiti državne imovine i ustavnom statusu Republike Srpske, u kojoj se poziva na osnivanje posebne jedinice za nadziranje granice između entiteta; nadalje, osuđuje činjenicu da je Narodna skupština Republike Srpske 27. juna 2023. donijela Zakon o neprimjenjivanju odluka Ustavnog suda BiH i 21. juna 2023. Zakon o izmjenama Zakona o objavljivanju zakona i drugih propisa Republike Srpske; naglašava da ti zakoni direktno podrivaju integritet Ustavnog suda BiH i Ustav BiH; stoga pozdravlja odluke Visokog predstavnika kojima se poništavaju ta dva zakona, poštujući na taj način Dejtonski mirovni sporazum, Ustav BiH i vladavinu prava u BiH;

19. ponovo poziva na ciljane sankcije protiv destabilizirajućih političkih aktera u BiH, uključujući one koji ugrožavaju i podrivaju suverenost, teritorijalnu cjelovitost i ustavni poredak te zemlje, a posebno Milorada Dodika, kao i druge visoko pozicionirane zvaničnike Republike Srpske i zvaničnike trećih zemalja koji politički i materijalno podstiču secesionističke politike; podsjeća da se mjere ograničavanja mogu uvesti i onima koji ozbiljno prijete bezbjednosnom stanju u zemlji ili ugrožavaju Dejtonski mirovni sporazum; poziva sve države članice EU da se pobrinu za to da Savjet može donijeti takve sankcije i da ih nametnu bilateralno ili u dogovoru sa drugim državama članicama ako njihovo donošenje nije moguće; podsjeća da je okvir EU za mjere ograničavanja s obzirom na stanje u BiH na snazi do 31. marta 2024.;

20. ponavlja da se presude Ustavnog suda BiH moraju poštovati kako bi se u potpunosti osigurala stabilnost i ustavni poredak u zemlji; poziva vlasti da brzo sprovedu sve presude Ustavnog suda;

21. osuđuje svo zlonamjerno spoljno uplitanje, kampanje dezinformisanja i pokušaje destabilizacije od strane međunarodnih i regionalnih aktera u BiH, a posebno kontinuiranu rusku destabilizaciju Zapadnog Balkana; i dalje je veoma zabrinut zbog istaknutih veza, posjeta i sastanaka između rukovodstva Republike Srpske i visokopozicioniranih političkih ličnosti i visokih zvaničnika u Rusiji, moguće prisutnosti i aktivnosti grupe Vagner u zemlji, kao i ruske propagande koju promovišu strani i domaći akteri, uključujući one koji prikazuju EU kao nepouzdanog i nezainteresovanog partnera;

22. poziva sve zemlje u Regionu da se obavežu na stabilnost i teritorijalni integritet BiH, osude upotrebu huškačke retorike i konstruktivno doprinesu napretku BiH prema pristupanju EU;

23. poziva Komisiju, ESVD, Delegaciju EU u BiH i vlasti BiH da pojačaju napore u promovisanju prednosti čvršće integracije i da ulažu u komunikacijske kampanje za borbu protiv spoljnog uticaja i zlonamjernih diskursa, između ostalog putem odgovora na takve prijetnje koji se zasnivaju na dokazima te proširenjem praćenja u sklopu Stratkoma kako bi se usredsredilo na prekogranične prijetnje u pogledu dezinformacija; preporučuje sazivanje dijaloga sa civilnim društvom i privatnim sektorom Zapadnog Balkana radi usklađivanja napora u borbi protiv dezinformacija na nivou Regiona i s lokalnim stručnjacima; pozdravlja pokretanje kampanje Kancelarije EU u BiH za podsticanje napretka u integraciji u EU pod nazivom „Napredak je nadohvat ruke”;

24. poziva EU da intenzivira saradnju sa partnerima iz Regiona Zapadnog Balkana kako bi se ojačala demokratska otpornost i suzbile hibridne prijetnje, između ostalog u oblastima kibernetičke bezbjednosti, zaštite ključne infrastrukture te bezbjednosti nabavke hranom i energetske bezbjednosti; podsjeća da je Savjet u Strateškom kompasu potvrdio da bezbjednost i stabilnost na Zapadnom Balkanu još uvijek nisu zagarantovane, te da postoji rizik od potencijalnog učinka prelijevanja uzrokovanog trenutnim pogoršanjem bezbjednosne situacije u Evropi;

25. ističe da vladavinu prava, dobro upravljanje, borbu protiv korupcije i organizovanog kriminala, pluralizam, podržavanje slobodnih i nezavisnih medija, osnovna prava i usklađenost sa ZSBP-om treba uključiti u finansiranje EU u okviru instrumenta IPA III, koje se mora zasnivati na strogim uslovima, te prilagoditi ili čak suspendovati u slučaju znatnog nazadovanja ili istrajnog nepostizanja napretka u tim oblastima, kako je utvrđeno u Regulativi IPA III, i koje se treba zaštititi sveobuhvatnim i strogim nadzorom od strane Komisije; ponovo poziva Komisiju da izradi smjernice o primjeni uslovljenosti, te da sprovede preporuke iz tematskog izvještaja Evropskog revizorskog suda br. 01/2022;

26. podsjeća da finansijska sredstva EU za projekte u Republici Srpskoj moraju ostati zamrznuta sve dok Republika Srpska ne zaustavi demokratsko nazadovanje i dok se u potpunosti ne uskladi sa ZVSP-om, posebno u pogledu sprovođenja mjera ograničavanja; poziva Komisiju da prije nastavka pružanja sredstava Republici Srpskoj zatraži mišljenje država članica i Evropskog parlamenta;

27. poziva na poboljšanje apsorpcije sredstava širom zemlje, uključujući lokalne i regionalne uprave; podstiče BiH da u cijeloj zemlji uspostavi efikasne sisteme finansijskog upravljanja, kontrole i revizije za finansijska sredstva EU; poziva da se BiH pruži potrebna tehnička i finansijska pomoć u tom kontekstu; naglašava da je odgovornost i bezbjednosni interes EU zagarantovati da sredstva EU ne doprinose jačanju klijentelističkih mreža ili korupcije;

28. poziva EU i zemlje Zapadnog Balkana da uspostave okvir za efikasnu saradnju između Kancelarije Evropskog javnog tužilaca (EPPO) i zemalja pristupnica, kako bi se osiguralo da Kancelarija Evropskog javnog tužilaca može efikasno izvršavati svoje nadležnosti u pogledu korištenja sredstava EU u BiH; podstiče zemlje Zapadnog Balkana da brzo sklope bilateralne radne dogovore sa EPPO-om;

29. pozdravlja uspostavljanje radnih tijela Doma naroda Parlamentarne skupštine BiH; poziva BiH da ponovo izrazi svoju predanost dijalogu EU o politikama brzim uključivanjem u redovnu međuparlamentarnu saradnju u okviru Parlamentarnog odbora za stabilizaciju i pridruživanje, što bi doprinijelo ostvarivanju 14 ključnih prioriteta; pozdravlja činjenicu da je postignut sporazum o poslovniku Parlamentarnog odbora za stabilizaciju i pridruživanje između EU i BiH;

30. pozdravlja učešće BiH na inauguracijskom i drugom sastanku na vrhu Evropske političke zajednice, ali naglašava da ta pozitivna inicijativa ne bi trebala biti alternativa integraciji u EU;

Demokratija i vladavina prava

31. ponovo ističe centralnu ulogu vladavine prava i institucionalnog integriteta; podsjeća na potrebu za usklađenim standardima javne službe koja se zasniva na zaslugama na svim upravnim nivoima u BiH, čime će se omogućiti profesionalna, pojednostavljena, depolitizovana i odgovorna javna uprava, koja može pružati usluge građanima BiH; poziva političke aktere u BiH da podrže i uspostave funkcionalnu koordinacionu strukturu za usmjeravanje reforme javne uprave; pozdravlja napredak u imenovanju zvaničnika važnih državnih agencija;

32. pozdravlja činjenicu da su izbori održani u oktobru 2022. uopšteno bili dobro organizovani i konkurentni, te da su se tokom kampanje poštovale osnovne slobode udruživanja, okupljanja i izražavanja; međutim, napominje da su se izbori odvijali u kontekstu stagnacije reformi, retorike razdora, navodnih političkih i finansijskih opstrukcija, optužbi za trgovanje mjestima u izbornoj komisiji između političkih stranaka i drugih nepravilnosti prijavljenih promatračima, uključujući slučajeve u kojima su sadašnji predsjednici vlada tokom izbornog perioda pokrenuli projekte socijalne brige i javne infrastrukture ili razvojne projekte; apeluje na tijela vlasti da preduzmu odgovarajuće mjere za sprečavanje zloupotrebe javnih sredstava i povezanih problema u budućnosti, te da riješe problem nedovoljne transparentnosti i odgovornosti u pogledu finansiranja kampanja; izražava zabrinutost zbog iznosa javnih rashoda utrošenog na pokušaj uticaja na biračko tijelo;

33. prima na znanje promjene koje je visoki predstavnik uveo u izborni zakon i ustav Federacije BiH, čiji je cilj rješavanje niza pitanja funkcionalnosti; međutim, izražava zabrinutost u vezi sa vremenskim rasporedom, transparentnošću i nedostatkom savjetovanja tokom tih procesa; poziva Kancelariju visokog predstavnika da djeluje u skladu sa svojim mandatom i da spriječi jačanje političkih ili etničkih podjela i napetosti u zemlji i široj regiji, te podsjeća da bi se bonska ovlaštenja trebala koristiti kao krajnja mjera;

34. izražava žaljenje zbog neuspjeha političkih aktera da ustav i izborni okvir usklade sa Evropskom konvencijom o ljudskim pravima jer nisu sproveli presude Evropskog suda za ljudska prava (u slučajevima Sejdić-Finci, Zornić, Pilav i Šlaku); takođe izražava žaljenje zbog toga što presude Ustavnog suda BiH još uvijek nisu sprovedene, čime se ometa jednakost političkih prava svih građana; poziva sve donosioce odluka da postignu dogovor u skladu sa presudama međunarodnih i domaćih sudova, kao i sa političkim dogovorom iz Brisela od 12. juna 2022.; podržava transparentne i uključive reforme zasnovane na sveobuhvatnim savjetovanjima i javnom dijalogu sa civilnim društvom kojima bi se omogućila održiva izmjena Dejtonskog mirovnog sporazuma u skladu sa evropskim standardima i načelima, kako bi se prevladale podjele i svim građanima zagarantovale ravnopravnost i nediskriminacija, te primjerena raznovrsna politička zastupljenost na svim nivoima upravljanja, u skladu sa vrijednostima i načelima EU, te napredak na putu prema EU;

35. ponavlja da poštuje nasljeđe Dejtonskog mirovnog sporazuma i podsjeća na njegovu svrhu, a to je bilo okončanje rata i očuvanje mira; prima na znanje koncept konstitutivnih naroda, ali naglašava da taj koncept ni na koji način ne bi trebao dovesti do diskriminacije drugih građana ili podrazumijevati dodatna prava za osobe koje se identifikuju sa jednom od tih grupa u odnosu na druge građane BiH; osuđuje izjave i prijedloge čiji je cilj podrivanje državnosti i ustavnih vrijednosti BiH, te podsjeća da BiH treba riješiti nedostatke svog ustavnog okvira i uskladiti ga sa standardima i načelima EU;

36. poziva BiH da uskladi pravila o registraciji stranaka i da osigura transparentnost finansiranja političkih stranaka u skladu sa međunarodnim standardima i preporukama relevantnih međunarodnih tijela; prima na znanje korake koje je preduzela Centralna izborna komisija i poziva na povećanje njenih kapaciteta u skladu sa njenim pravnim postupcima; oštro osuđuje sve oblike zastrašivanja i prijetnji koje neki politički akteri u BiH sprovode protiv članova Centralne izborne komisije i podstiče vlasti BiH i Delegaciju EU da pruže podršku članovima te komisije u slučaju prijetnji; pozdravlja intervenciju Kancelarije visokog predstavnika od 7. juna 2022. za poboljšanje integriteta izbornog procesa i jačanje uloge Centralne izborne komisije nakon neuspjeha interresorne radne grupe za izbornu reformu i Parlamenta BiH da to učine;

37. snažno podstiče inicijative kojima se unapređuju demokratski procesi, demokratske institucije i vladavina prava u zemlji, poput pilot projekta EU za uvođenje elektronskog sistema identifikacije birača i bržeg prenosa izbornih rezultata;

38. poziva na hitne mjere za povećanje integriteta, nezavisnosti i profesionalnosti pravosuđa na osnovu 14 ključnih prioriteta i preporuka iz Priebeovog izvještaja, između ostalog uz pomoć dodatnih zaštitnih mjera i dosljedne primjene objektivnih pravila i kriterijuma o dodjeli predmeta, imenovanju, odgovornosti, napredovanju u karijeri, sukobu interesa i provjere imovine sudija i tužilaca radi vraćanja povjerenja javnosti; poziva na rješavanje problema selektivne pravde, neriješenih predmeta, korupcije, nedostatka transparentnosti i lošeg nadzora, koji potkopavaju potpuno uživanje prava građana; izražava zabrinutost zbog navoda o političkom pritisku i nepravilnostima u postupku izbora visoko pozicioniranih sudija i tužilaca;

39. ponovo potvrđuje svoj poziv BiH da usvoji amandmane o integritetu, novi zakon o Visokom sudskom i tužilačkom Savjetu i novi zakon o sudovima u skladu s evropskim standardima; stoga pozdravlja činjenicu da je Savjet ministara odobrio Nacrt zakona o izmjenama Zakona o Visokom sudskom i tužilačkom Savjetu, te poziva Parlamentarnu skupštinu BiH da ga odobri; poziva vlasti da novinarima omoguće pristup suđenjima i poziva sudove da svoje odluke objavljuju na internetu, te da pravovremeno odgovaraju na zahtjeve u pogledu slobode informisanja;

40. snažno se protivi svakom pokušaju uspostavljanja paralelnih institucija na nivou entiteta, čime bi se potkopao ustavni i pravni poredak; u tom pogledu osuđuje ponovo donošenje Zakona entiteta Republike Srpske o nepokretnoj imovini koja se koristi za djelovanje javne uprave, koji je Ustavni sud prethodno poništio i koji je visoki predstavnik dva puta obustavio; s odobravanjem prima na znanje odluku Kancelarije visokog predstavnika i ponovo poziva na usklađivanje zakonodavstva entiteta sa presudama Ustavnog suda; poziva entitet Republiku Srpsku da odmah poništi i opozove zakone kojima se polaže pravo na državnu imovinu, te da smjesta prestane sa preregistracijom državne imovine kao imovine Republike Srpske; oštro osuđuje glasanje Narodne skupštine Republike Srpske u svrhu osnivanja zasebnog Visokog sudskog i tužilačkog Savjeta, kao i njene zaključke kojima se osporava rad Ustavnog suda BiH, poziva na nepoštovanje njegovih konačnih i obvezujućih odluka i blokiranje njegovog rada, te poziva sudiju Ustavnog suda da podnese ostavku;

41. izražava duboku zabrinutost zbog nedostatka napretka u sprečavanju rasprostranjene korupcije i sve većih znakova zarobljavanja države, političkog uplitanja i ometanja, pritiska i zastrašivanja; poziva na transparentno korištenje finansijske pomoći EU; ponavlja da je potrebno istražiti političke i administrativne veze sa organizovanim kriminalom; žali zbog nedostatka pravosnažnih osuđujućih presuda za slučajeve korupcije na visokom nivou, što dovodi do rizika od podsticanja kulture nekažnjavanja; podstiče nadležna tijela da pravovremeno sprovedu krivične postupke i pojačaju svoje napore za efikasno krivično gonjenje i donošenje pravosnažnih presuda u predmetima korupcije na visokom nivou;

42. podstiče BiH da donese zakone o sukobu interesa i strategiju za borbu protiv korupcije, te da sprovede pravila o sukobu interesa i lobiranju na svim upravnim nivoima uz jaču zaštitu zviždača, u skladu sa standardima EU, kao i da se pobrine za to da nezavisne institucije sprovode postojeće zakone;

43. poziva na povećanje sredstava i nadležnosti za strukture zadužene za borbu protiv korupcije, uključujući njihovo aktivno učestvovanje u sprovođenju preporuka Grupe država protiv korupcije (GRECO), kao i na donošenje planova za integritete tih struktura; ističe dodatnu vrijednost efikasne BiH i evropske saradnje među tijelima krivičnog gonjenja u borbi protiv korupcije i organizovanog kriminala;

44. pozdravlja imenovanje nacionalnog koordinatora za Evropsku multidisciplinarnu platformu za borbu protiv krivičnih djela i očekuje potpuno funkcionalnu saradnju BiH sa Europolom i Eurojustom; u tom pogledu pozdravlja potpisivanje Pravilnika o radu nacionalne/zajedničke kontakt tačke za saradnju sa Europolom; poziva na donošenje mjera za zaštitu od političkog uplitanja u rad policije;

45. podstiče BiH da uskladi svoje zakonodavstvo i preduzme mjere za borbu protiv pranja novca i finansiranja terorizma;

46. s odobravanjem prima na znanje korake preduzete za povećanje usklađenosti zakona o javnim nabavkama sa pravnom tekovinom EU, kao i činjenicu da je Agencija za javne nabavke donijela plan za integritet i borbu protiv korupcije; ponavlja potrebu za transparentnošću, tržišnom utakmicom i jednakim postupanjem u postupku javnih nabavki, kao i za smanjenjem zloupotrebe javnih sredstava; i dalje je zabrinut zbog osjetljivosti tog sektora na korupciju i nepravilnosti, te poziva na donošenje zakona o javnim nabavkama, kojim će se te osjetljivosti na odgovarajući način ukloniti; stoga poziva na poboljšanje, između ostalog jačanjem kapaciteta za praćenje, upravljanje i podršku; poziva na čvršće i efikasnije zakonodavstvo o upotrebi prirodnih resursa te na veću transparentnost i integritet, posebno u oblasti koncesija, te naročito u slučaju nekoliko velikih projekata sa kineskim i mađarskim preduzećima;

***Pomirenje, regionalna saradnja i dobrosusjedski odnosi***

47. ponovo potvrđuje važnost istinskog pomirenja, saradnje i mirnog suživota u BiH, te poziva sve vlasti da aktivno promovišu i zagarantuju pristup istini, pravdi i neselektivnim odštetama; pozdravlja inicijative na lokalnom nivou za obilježavanje sjećanja na civilne žrtve rata, dovršetak izgradnje spomenika u distriktu Brčko i odluku Kancelarije visokog predstavnika o izmjenama Zakona o Memorijalnom centru Srebrenica-Potočari i mezarju za žrtve genocida iz 1995. kako bi se olakšao rad Memorijalnog centra;

48. poziva političke i vjerske vođe u BiH da rade na promovisanju jedinstva, uključivosti, pomirenja i mira; osuđuje svu huškačku i ratnu retoriku koja podstiče napetosti i podjele u društvu BiH;

49. izražava punu solidarnost sa svim osobama koje su preživjele ratne zločine, zločine protiv čovječnosti, genocid, etničko čišćenje, raseljavanje, nestanke, ubistva, mučenja i seksualne napade; oštro osuđuje svaki istorijski revizionizam, uključujući negiranje genocida, veličanje ratnih zločina i ratnih zločinaca, te osporavanje utvrđenih činjenica i sudova, naročito od strane političkih zvaničnika, kao i rušenje spomenika; naglašava da su takva djela i retorika neprihvatljivi i protivni vrijednostima EU; poziva na efikasno krivično gonjenje u takvim slučajevima; žali zbog toga što nisu pokrenuti krivični postupci i što nijedan počinilac nije priveden pravdi nakon izmjena Krivičnog zakona koje je 2021. uveo bivši visoki predstavnik Valentin Incko, a kojima se inkriminišu ta djela;

50. posebno osuđuje činjenicu da su bezbjednosne snage entiteta Republike Srpske zabranile povorku kojom se odaje počast žrtvama masakra u Prijedoru; oštro osuđuje nasilne napade 25. marta 2023. na dvojicu povratnika u Višegrad i podstiče vlasti Republike Srpske da istraže te slučajeve i privedu počinioce pravdi;

51. zgrožen je primjedbama osuđenog ratnog zločinca Darija Kordića, koji nije pokazao nikakve znakove kajanja, te je rekao da bi „opet isto postupio” u vezi sa zločinima za koje je osuđen, uključujući etničko čišćenje u dolini Lašve; poziva sve političke snage, posebno članove vlade BiH, da osude tu izjavu i jasno se ograde od nje; poziva pravosudna tijela BiH da pokrenu odgovarajuće pravne postupke;

52. s odobravanjem prima na znanje aktuelno smanjenje broja neriješenih predmeta ratnih zločina, ali žali zbog toga što je tempo i dalje spor, što ometa strateški cilj rješavanja svih slučajeva; stoga poziva na ubrzanje krivičnih postupaka u predmetima ratnih zločina; primjećuje stalna ograničenja u regionalnoj pravosudnoj saradnji u tom pogledu; zabrinut je i zbog činjenice da neki ratni zločinci osuđeni na sudovima BiH izbjegavaju izvršenje pravde jer imaju dvojno državljanstvo i boravište u drugim državama;

53. poziva vlasti da osiguraju sprovođenje revidirane Nacionalne strategije za procesuiranje ratnih zločina, posebno odgovarajućom podjelom predmeta između tužilaštava, kako bi se najsloženiji predmeti prenijeli na BiH nivo; poziva vlasti da donesu novu strategiju za period nakon 2023. godine;

54. poziva na usklađivanje zakonodavstva radi osiguravanja širokog spektra prava civilnim žrtvama rata; sa odobravanjem prima na znanje donošenje zakonodavstva o zaštiti civilnih žrtava rata u distriktu Brčko i Federaciji BiH, kojim se priznaju i osiguravaju prava djece; podstiče entitet Republika Srpska da donese zakonodavstvo u toj oblasti;

55. poziva tijela u BiH da donesu zakon o žrtvama mučenja tokom rata; poziva na podršku razmjeni iskustava i praksi u pogledu pružanja pomoći osobama koje su preživjele seksualno nasilje tokom rata između BiH i aktera koji sada rade sa osobama koje su preživjele seksualno nasilje u kontekstu nezakonitog, ničim izazvanog i neopravdanog agresivnog ruskog rata u Ukrajini;

56. poziva na ulaganje dodatnih napora u rješavanje pitanja nestalih osoba, uključujući sprovođenje relevantnog zakonodavstva i uspostavljanje fonda za podršku njihovim porodicama; podstiče vlasti u cijelom Regionu da pojačaju saradnju i razmjenu informacija;

57. naglašava da nije ostvaren dovoljan napredak u sprovođenju Aneksa VII. Dejtonskom mirovnom sporazumu o izbjeglicama, interno raseljenim osobama i povratnicima; ponovo poziva na sprovođenje dodatnih mjera i konkretnih programa u pogledu održivog povratka, pristupa zdravstvenoj brizi i zapošljavanju, socijalne zaštite i obrazovanja, te na puno poštovanje njihovih prava;

58. pozdravlja nastavak aktivnog učestvovanja BiH u regionalnoj saradnji; naglašava važnost regionalne saradnje u promovisanju stabilnosti, prosperiteta i integracije; naglašava važnost uključivih regionalnih inicijativa kao što je zajedničko regionalno tržište, te već postojećih inicijativa kao što su Jadransko-jonska inicijativa, Srednjo-evropska inicijativa, Strategija EU za jadransko-jonski Region (EUSAIR), te Berlinski proces i poziva na sinergije među njima;

59. pozdravlja nedavne sporazume u kontekstu Berlinskog procesa o slobodi kretanja sa ličnim kartama, o priznavanju visokoškolskih kvalifikacija i o priznavanju stručnih kvalifikacija doktora medicine, stomatologa i arhitekata te poziva na njihovu brzu ratifikaciju; podstiče BiH da pojača saradnju sa susjednim zemljama i da brzo omogući putovanje bez vize između BiH i Kosova\*[[5]](#footnote-5);

60. pozdravlja Zajedničku deklaraciju EU i Zapadnog Balkana o troškovima rominga; u tom kontekstu poziva tijela vlasti, privatne aktere i sve učesnike da omoguće ostvarenje dogovorenih ciljeva kako bi se postiglo znatno smanjenje troškova podatkovnog rominga od 1. oktobra 2023. i dalje smanjenje koje bi do 2027. dovelo cijene na nivo sličan nacionalnim cijenama;

61. pozdravlja pripreme Savjeta ministara za digitalni sastanak na vrhu Zapadnog Balkana, koji će se održati 2. oktobra 2023. u Sarajevu;

Osnovne slobode i ljudska prava

62. naglašava ključnu ulogu nezavisnih medija u prenošenju tačnih, pravovremenih i transparentnih informacija; oštro osuđuje napade na novinare i medijske radnike, kao i činjenicu da su izloženi prijetnjama, kampanjama ocrnjivanja, uvredama, zastrašivanju i strateškim tužbama protiv javnog učestvovanja, između ostalog od strane političara i javnih ličnosti, uključujući nedavne napade na novinare Aleksandra Trifunovića i Nikolu Moraču, te od strane privatnih preduzeća; ustraje u preduzimanju odgovarajućih, sistemskih i efikasnih daljih mjera u oblasti pravosuđa i zaštite novinara, između ostalog posebnim nivoom zaštite u krivičnom zakonu i jačanjem kapaciteta tužilaca i sudija; ističe važnost osiguranja transparentnosti vlasništva nad medijima i finansijske održivosti javnog radiotelevizijskog sistema; poziva EU da poveća svoju finansijsku i tehničku podršku kvalitetnom medijskom i novinarskom osposobljavanju, posebno onu namijenjenu istraživačkim i nezavisnim medijima;

63. duboko je zabrinut zbog podnošenja izmjena krivičnog zakona Republike Srpske kojima se ponovo uvode krivične sankcije za klevetu, te zbog njihovog razmatranja u parlamentu; podstiče Republiku Srpsku da povuče te izmjene i osigura punu zaštitu slobode izražavanja i medija;

64. ističe važnost osiguravanja odgovarajuće zastupljenosti manjina i ranjivih grupa u javnim medijima, kao i medijskog pluralizma, zastupljenosti svih zajednica i kultura, te dostupnosti sadržaja na svim službenim jezicima;

65. pozdravlja činjenicu da je film „Quo Vadis, Aida?” 2022. dobio nagradu publike LUX Evropskog parlamenta i Evropske filmske akademije; zabrinut je, međutim, zbog toga što je javna radiotelevizija Republike Srpske zabranila emitovanje tog filma o genocidu u Srebrenici; osuđuje javno finansiranje pojedinih skupština Republike Srpske propagandnog revizionističkog filma „Republika Srpska: Borba za slobodu”;

66. osuđuje sve oblike diskriminacije, segregacije, nasilja i govora mržnje protiv žena, manjina, između ostalog i etničkih manjina, pripadnika zajednice LGBTIQ+, osoba sa invaliditetom, izbjeglica, raseljenih osoba i migranata te poziva BiH da osigura njihovu zaštitu i osnovne slobode; podstiče na sprovođenje efikasnog pristupa pravnim lijekovima i krivično gonjenje takvih predmeta bez odgađanja; poziva BiH da štiti i promoviše prava svih manjina širom zemlje, uključujući njihovo pravo na učestvovanje u demokratskim izborima; podsjeća da je potrebno ojačati nezavisnost i efikasnost ombudsmana za ljudska prava; poziva na efikasnu primjenu politika u oblasti ljudskih prava i borbe protiv diskriminacije; poziva vlasti BiH da prikupe podatke o zločinima iz mržnje kategorisanim prema motivaciji;

67. konstatuje da su žene nedovoljno zastupljene u politici, javnom životu i višim položajima bezbjednosnih službi, te da se ne sprovode procjene uticaja politika s obzirom na pol kako je propisano zakonom; poziva BiH da osigura rodnu ravnopravnost u svim aspektima javnog i privatnog života; poziva na usklađivanje zakonodavstva o rodnoj ravnopravnosti sa Istanbulskom konvencijom i uspostavljanje relevantnih strategija; osuđuje incidente u Banjoj Luci tokom obilježavanja Međunarodnog dana žena; oštro osuđuje povećanje stope femicida i apeluje na BiH da poboljša napore za sprečavanje nasilja nad ženama, kao i institucionalni odgovor na seksualno i rodno zasnovano nasilje, da prikuplja podatke o femicidima, poveća i poboljša pristup podršci za žrtve, pravnoj pomoći i sigurnom smještaju, te da osnuje centre za krizne slučajeve namijenjene žrtvama seksualnog nasilja; podsjeća da bi BiH takođe trebala ubrzati krivično gonjenje krivičnih djela seksualnog nasilja, uz pružanje odštete ženama žrtvama ratnih zločina i osiguravanje zaštite svjedoka;

68. pozdravlja uspjeh treće parade ponosa BiH održane 2022., ali žali što se organizacija tog događanja i dalje suočava sa administrativnim preprekama i diskriminacijom; pozdravlja donošenje akcionog plana za pripadnike zajednice LGBTI u BiH za period 2021– 2024. i uspostavljanje kontakt tačke pri kantonalnim tužilaštvima zadužene za praćenje zločina iz mržnje usmjerenih protiv pripadnika zajednice LGBTIQ+; poziva BiH da preduzme konkretne korake za promovisanje uključivanja i sprečavanje nasilja nad pripadnicima zajednice LGBTIQ+, između ostalog uključivanjem seksualne orijentacije i rodnog identiteta u odredbe o zločinima iz mržnje u krivičnim zakonima;

69. izražava zabrinutost zbog političkih prepreka slobodi okupljanja aktivista za prava LGBTIQ+ osoba i činjenice da određeni političari podstiču na nasilje; osuđuje zabranu javnog okupljanja u Banjoj Luci u znak solidarnosti sa aktivistima, novinarima i pripadnicima zajednice LGBTIQ+; oštro osuđuje nasilne napade i pritiske na novinare i aktiviste koji su uslijedili u Banjoj Luci, kao i nedostatno djelovanje policije kako bi se oni spriječili; nadalje osuđuje planove rukovodstva Republike Srpske da uvede novi zakon kojim se pripadnicima zajednice LGBTIQ+ zabranjuje pristup obrazovnim ustanovama;

70. poziva na jačanje zaštite prava romske manjine, uključujući njihov pristup javnim uslugama, obrazovanju i zdravstvenoj zaštiti; osuđuje trenutnu segregaciju i diskriminaciju te manjine, a posebno romske djece u obrazovnom sistemu; naglašava nerazmjerno siromaštvo Roma; u tom kontekstu pozdravlja donošenje akcionog plana za uključivanje Roma;

71. napominje da su osobe sa invaliditetom, a posebno djeca, jedna od najmarginalizovanijih grupa u BiH; ponovo poziva BiH da osigura njihovu zaštitu, te da izradi i usvoji strategiju deinstitucionalizacije, kojom bi se osobama sa invaliditetom omogućio dostojanstven život u skladu sa Konvencijom o pravima osoba sa invaliditetom, čija je potpisnica i BiH; ističe potrebu za jednakim pristupom podršci; žali zbog činjenice da se mnoga djeca sa invaliditetom i dalje smještaju u ustanove;

72. poziva Federaciju BiH, entitet Republike Srpske i distrikt Brčko da izrade nacrt zakona o osiguravanju pravnog priznavanja roda na osnovu samoodređenja, u skladu sa praksom Evropskog suda za ljudska prava i revizijom 11. verzije Međunarodne klasifikacije bolesti Svjetske zdravstvene organizacije, koja je stupila na snagu u januaru 2022. i kojom se ističe depatologizacija transrodnih identiteta u svim oblastima života;

73. pozdravlja napredak u izradi zakona na federalnom nivou koji bi istopolnim parovima omogućio pristup pravima na partnerstvo; podstiče vladu da bez odgađanja izradi nacrt tog zakona; poziva Republiku Srpsku i distrikt Brčko da takođe pokrenu postupke za izradu zakonskih rješenja za priznavanje istopolnih partnerstava, kako bi se istopolnim parovima omogućio jednak tretman po tom pitanju u cijeloj zemlji;

74. naglašava važnost nediskriminišućeg, uključivog i kvalitetnog obrazovanja, između ostalog povećanjem uključivosti kurikuluma, uzimanjem u obzir kulturne i jezičke raznolikosti, uklanjanjem nečinjeničnog sadržaja kojim se promovišu podjele i podsticanjem kritičkog razmišljanja; ponovo poziva na to da se hitno stane na kraj postojećoj diskriminirajućoj praksi „dvije škole pod jednim krovom”, u skladu sa sudskim presudama; snažno preporučuje uključivanje pomirenja u obrazovni proces; poziva BiH da smanji administrativne prepreke za učenike i studente koji žele nastaviti obrazovanje u drugom kantonu ili entitetu;

75. prepoznaje ključnu ulogu civilnog društva u jačanju otpornosti demokratskih društava i procesa reformi; podržava intenzivnije učestvovanje građana u forumima za oblikovanje politika, kao što je skupština građana BiH na nivou cijele zemlje, te prima na znanje njene političke preporuke; poziva vlasti da stvore povoljno okruženje za rad boraca za ljudska prava i aktivista civilnog društva te da sistemski osuđuju i kažnjavaju sve prijetnje, uznemiravanja, zastrašivanja i napade na njih, između ostalog i od strane političara i javnih ličnosti, kao i strateške tužbe protiv javnog učestvovanja usmjerene protiv njih; poziva na aktivan i otvoren dijalog sa civilnim društvom i njegovo učešće u procesu integracije u EU;

76. poziva na jačanje zaštite i promovisanja slobode okupljanja, udruživanja i izražavanja, između ostalog usklađivanjem zakona sa evropskim i međunarodnim standardima; osuđuje odluku vlade entiteta Republike Srpske da donese nacrt zakona o nevladinim organizacijama, čiji je cilj sužavanje prostora i aktivnosti civilnog društva i kojim se stvara rizik od kriminalizacije rada mnogih organizacija civilnog društva, pri čemu se osobe koje primaju međunarodna finansijska sredstva označavaju kao strani agenti; apeluje na Narodnu skupštinu Republike Srpske da ne donese to zakonodavstvo;

77. ponavlja potrebu za solidarnim upravljanjem migracijama i azilom kojim se poštuju ljudska prava i međunarodno pravo, između ostalog i u ustanovama za zadržavanje, te za primjerenom, dostojanstvenom i pravednom raspodjelom prihvatnih kapaciteta širom zemlje, uz efikasno uključivanje aktera civilnog društva u odgovor u pogledu prihvata kako bi se osiguralo praćenje; konstatuje da postoji potreba za saradnjom i koordinacijom sa susjednim državama članicama EU; ističe načelo zabrane prisilnog udaljenja ili vraćanja te zabranu nečovječnog postupanja pri vraćanju; prepoznaje kontinuirane napore za poboljšanje koordinacije na lokalnoj i međunarodnom nivou; pozdravlja otvaranje pregovora o sporazumu o poboljšanom statusu BiH sa Agencijom za Evropsku graničnu i obalnu stražu (Frontex) i poziva na njihov pravovremen dovršetak kako bi se omogućila bolja zaštita i upravljanje granicama zemlje u skladu sa osnovnim pravima i međunarodnim standardima; izražava žaljenje zbog i dalje prisutnih nedostataka u upravljanju migracijama i granicama uprkos značajnoj finansijskoj podršci EU BiH, te poziva na jačanje kapaciteta za odgovor na krizu; izražava ozbiljnu zabrinutost zbog navoda o nasilnom prisilnom vraćanju u BiH; naglašava potrebu za povećanjem transparentnosti i demokratskog nadzora pri dodjeli i sprovođenju fondova EU u toj oblasti, posebno kad je riječ o fondovima koje sprovodi Međunarodna organizacija za migracije; zabrinut je zbog navoda o nezadovoljavajućim uslovima prihvata u centru Lipa koji se finansira sredstvima EU;

78. pozdravlja usvajanje Strategije za migracije i azil za period 2021– 2025. i poziva BiH da brzo usvoji prateći akcioni plan; poziva BiH da unaprijedi brzinu, trajanje i kvalitet postupaka azila, kao i životne uslove i bezbjednost u privremenim prihvatnim centrima;

79. podstiče BiH da pojača svoje napore u borbi protiv prekograničnog kriminala, posebno trgovine ljudima i nezakonitim oružjem; naglašava potrebu za poboljšanjem osposobljavanja i kapaciteta granične policije i prima na znanje da je Komisija za tu svrhu 2022. dodijelila 5 miliona EVR sredstava iz instrumenta IPA III;

80. poziva BiH da se u potpunosti uskladi sa viznom politikom EU, kako bi se osiguralo dobro vođeno migracijsko i bezbjednosno okruženje;

Socioekonomske reforme

81. pozdravlja donošenje strategije za reformu upravljanja javnim finansijama na svim nivoima vlasti, Programa Ekonomskih reformi za period 2023. – 2025., Nacrta zakona o budžetu i Okvirnog dokumenta o budžetu za period 2023– 2025., te poziva na njihovo temeljno sprovođenje; podstiče vlasti da uspostave efikasne sisteme unutrašnje kontrole, budžetsku transparentnost i održive budžetske mjere za državne institucije; prepoznaje pozitivan nastavak donošenja odluka na BiH nivou i pozdravlja poboljšanje kreditnih izgleda BiH nakon pravovremenog formiranja nove vlasti na BiH nivou i dodjele statusa zemlje kandidatkinje;

82. podstiče BiH da prednost da mjerama usmjerenim na rješavanje problema siromaštva, nejednakosti i socijalne zaštite, poboljšanje konkurentnosti i poslovnog okruženja, kao i na privrednu i socijalnu koheziju, podsticanje privredne diversifikacije i usklađivanje zakonodavstva u oblasti PDV-a i akciza sa zakonodavstvom EU u toj oblasti; nadalje podstiče BiH da promoviše digitalnu i zelenu tranziciju, da riješi problem neformalne ekonomije, te problem nezaposlenosti i siromaštva, posebno među mladima, ženama i osobama u ranjivom položaju, kao što su stanovnici ruralnih oblasti, Romi, djeca i starije osobe; poziva na uspostavljanje odgovarajućeg institucionalnog i regulatornog okvira, uključujući nadzorne institucije, za bolje i depolitizovano upravljanje javnim sektorom;

83. hitno poziva na donošenje mjera za rješavanje problema kontinuirano visokog nivoa odliva mozgova; poziva BiH da prione na rješavanje pitanja nezaposlenosti mladih, između ostalog sprovođenjem politika i programa za promovisanje zapošljavanja i preduzetništva; ističe važnost razvoja Garancije za mlade na Zapadnom Balkanu, kao i važnost obrazovanja u promovisanju socijalne uključenosti i Privrednog razvoja, te apeluje na BiH da ulaže u obrazovanje i osposobljavanje;

84. pozdravlja pridruživanje BiH programu Horizont Evropa i usvajanje programa Kreativna Evropa za period 2021- 2027..; pozdravlja podršku EU reformi zdravstvenog sektora u BiH u vrijednosti od 10 miliona EVR te podršku EU jačanju zdravstvenog sektora BiH putem projekta „EU4Health”; pozdravlja punopravno članstvo BiH u Mehanizmu EU za civilnu zaštitu i pohvaljuje vlasti i građane BiH za njihovu brzu podršku građanima Turske i Sirije nakon potresa 6. februara 2023.;

Energetika, životna sredina, održivi razvoj i povezanost

85. pozdravlja paket energetske podrške od 1 milijarde EVR EK u bespovratnim sredstvima EU za Zapadni Balkan u svrhu prevladavanja energetske krize, uključujući neposrednu budžetsku podršku za BiH u iznosu od 70 miliona EVR, kojim se pruža pomoć najugroženijim domaćinstvima u ublažavanju efekata rastućih cijena i podstiče energetska efikasnost u sektoru stanovanja i poslovnom sektoru; ističe da se krizni fondovi moraju namijeniti za podržavanje BiH na njenu putu prema energetski efikasnom sistemu koji je zasnovan na energiji iz obnovljivih izvora u skladu sa planom REpowerEU; preporučuje veću integraciju BiH u evropsko energetsko tržište, posebno u kontekstu potrebe za smanjenjem energetske ovisnosti o Rusiji, nakon pokretanja njene opšte invazije i agresivnog rata protiv Ukrajine; pozdravlja inicijativu Global Gateway za Transbalkanski koridor za prenos električne energije i poziva na njeno brzo sprovođenje;

86. podstiče BiH da dovrši i donese ambiciozan, vjerodostojan i kohezivan energetski i klimatski plan za period 2021 – 2030.; ponavlja da BiH treba donijeti potrebno zakonodavstvo o gasu, električnoj energiji, obnovljivoj energiji i energetskoj efikasnosti, u skladu sa Ugovorom o energetskoj zajednici, zelenim programom za Zapadni Balkan, paketom „Čista energija za sve Evropljane”, te drugim standardima i političkim ciljevima EU u oblasti zaštite klime i energije, kao i da zagarantuje potpuno usklađivanje zakona na BiH nivou u cilju funkcionalnog energetskog tržišta;

87. naglašava važnost brzog povećanja diversifikacije izvora energije, u skladu sa obavezama, te zemlje u pogledu dekarbonizacije; podstiče BiH da izbjegava i obustavi projekte u strateškim sektorima, uključujući energetsku infrastrukturu, kojima se povećava ovisnost zemlje o Rusiji i Kini; pozdravlja najavu vlade Federacije BiH da će odbiti prijedlog o alternativnom kineskom podizvođaču za predložene radove na elektrani na ugljen Tuzla 7;

88. pozdravlja odabir Sarajeva da učestvuje u Misiji EU za 100 klimatski neutralnih i pametnih gradova do 2030., koja će dobiti 360 miliona EVR iz sredstava programa Horizont Evropa za period 2022–2023.;

89. poziva vlasti BiH da ubrzaju sprovođenje projekata u okviru Privrednog i investicionog plana za Zapadni Balkan, čime bi se zemlji omogućilo da smanji svoju zavisnost o fosilnim gorivima, promovišući tako put prema dekarbonizaciji i pomažući u postizanju ciljeva zelenog programa; naglašava da zelena i digitalna tranzicija, te održiva povezanost predstavljaju pokretački faktor regionalne privredne integracije i integracije sa EU;

90. podstiče vlade entiteta u BiH da povećaju transparentnost učestvovanjem javnosti i savjetovanjem sa lokalnim zajednicama, naučnim stručnjacima i civilnim društvom u planiranju projekata; naglašava potrebu za poboljšanjem *ex-ante* sveobuhvatnih strateških procjena uticaja na životnu sredinu i usklađivanjem sa odredbama procjene uticaja na životnu sredinu; naglašava važnost transparentnog i efikasnog korištenja ulaganja;

91. primjećuje pozitivne pomake u pogledu zaštite životne sredine i pohvaljuje rad lokalnih organizacija za zaštitu životne sredine i aktivista civilnog društva; poziva BiH da poveća uključivanje pitanja životne sredine u različite sektorske politike i pojača krivično gonjenje krivičnih djela protiv životne sredine; podstiče BiH da uspostavi strogu primjenu zakona i mjera za zaštitu životne sredine kako bi se spriječio i smanjio uticaj rudarskih istraživanja i rada rudnika na životnu sredinu; poziva BiH da poveća broj i veličinu zaštićenih prirodnih oblasti, te da očuva integritet postojećih nacionalnih parkova i drugih zaštićenih oblasti;

92. duboko je zabrinut zbog onečišćenja rijeka; apeluje na vlasti BiH da riješe problem onečišćenja tla i vode, zaštite svoje rijeke, između ostalog od štetnog efekta malih hidroelektrana, da se dodatno usklade sa pravnom tekovinom EU o kvalitetu vode i zaštiti prirode, te da znatno poboljšaju upravljanje otpadom, između ostalog donošenjem strategije na nivou cijele zemlje sa posebnim naglaskom na mjerama u pogledu efikasnosti resursa i kružne ekonomije;

93. podstiče BiH da pokrene efikasne programe zaštite i poboljšanja kvalitete vazduha u vrlo zagađenim gradovima u BiH, posebno u Sarajevu; u tom kontekstu pozdravlja činjenicu da je Savjet ministara usvojio inicijativu čiji je cilj smanjenje emisije štetnih tvari u vazduh i staklenih gasova iz grijanja stambenih zgrada i iz saobraćaja; poziva BiH da takođe smanji prekogranično zagađenje vazduha;

94. napominje da BiH treba uložiti dodatne napore u daljnje usklađivanje sa pravnom tekovinom EU i njeno efikasno sprovođenje u svim oblastima saobraćaja; ističe potrebu za poboljšanjem unutrašnje i regionalne usklađenosti i povezanosti; podsjeća da su potrebne mjere za reformu povezanosti i usklađivanje sa transevropskom saobraćajnom mrežom i transevropskim energetskim mrežama; pozdravlja Evropska ulaganja u drumsku i željezničku infrastrukturu u BiH, posebno razvoj koridora 5c, koji će poboljšati privrednu razmjenu i povezanost u Regionu Zapadnog Balkana;

95. nalaže svojoj predsjednici da ovu Rezoluciju proslijedi potpredsjedniku Komisije/Visokom predstavniku Unije za spoljne poslove i bezbjednosnu politiku, Savjetu, Komisiji, vladama i parlamentima država članica, Predsjedništvu BiH, Savjetu ministara i Parlamentarnoj skupštini BiH, vladama i parlamentima Federacije BiH, Republike Srpske i distrikta Brčko te vladama deset kantona Federacije BiH, kao i Kancelariji visokog predstavnika.“

1. SL L 164, 30.6.2015., str. 2. [↑](#footnote-ref-1)
2. SL L 330, 20.9.2021., str. 1. [↑](#footnote-ref-2)
3. SL L 391, 5.11.2021., str. 45. [↑](#footnote-ref-3)
4. SL L 311, 2.12.2022., str. 149. [↑](#footnote-ref-4)
5. Ova oznaka ne prejudicira stavove o statusu i u skladu je sa Rezolucijom SBUN 1244/1999 i Mišljenjem Međunarodnog suda pravde o deklaraciji o nezavisnosti Kosova. [↑](#footnote-ref-5)